ཕྲན་གྱི་བསམ་ཚུལ་ལྟར་ན།སྐུ་ཞབས་ཝང་གིས་བོད་དོན་ཐོག་བཏོན་པའི་ཐབས་ལམ་འདིར་བསམ་བློ་ཧ་ཅང་གཏོང་རིན་ཡོད་པ་ཞིག་ཏུ་མཐོང་།སྤྱིར་བཏང་གི་རིགས་པའི་འགྲོས་ལྟར་ཡང་གནད་དོན་ཞིག་ཐག་བཅད་ཡོང་བར་སེམས་ཤུགས་དང་སྤོབས་པ་གཅིག་པོའི་མི་ཕན་པར།དེར་བསྟུན་གྱི་ཐབས་ལམ་ཞིག་གི་ཐོག་ནས་འདོད་དོན་མངོན་ཏུ་འགྱུར་ཐབས་དེ་རེད།དེའི་ཕྱིར།ཝང་གིས་བཤད་པའི་གྲོང་སྡེ་རང་སྐྱོང་འདི་དོན་དངོས་སུ་བརྩད་ལེན་དོན་འཁྱོལ་ཡོང་ཐུབ་མིན་ཞིག་ཅི་ལྟར་ཡང་།ད་ལྟའི་ཆར།ཧ་ཅང་རྣོ་ངར་ཅན་དུ་འགྱུར་བཞིན་པའི་བོད་མིའི་འཐབ་རྩོད་ཀྱི་ཁ་ཕྱོགས་འདིའི་ཕྱོགས་གཞན་ཞིག་ནས་ཐབས་ལམ་ཞིག་ཡོད་དུ་རེ་བ་ནི་ཁོང་གི་རྩོམ་ཡིག་གི་རིན་ཐང་ཆེ་ཤོས་ཤིག་ཏུ་མཐོང་།ཁོས་བཤད་པ་ལྟར།སྔ་མ་སྔ་མའི་རྒྱུན་མཐུད་པ་དང་རྗེས་འཛིན་ཐུབ་པ་ཁོ་ན་མ་ཡིན་པར།ཐོལ་གྱིས་བརྒལ་ཐུབ་པའམ་གསར་ཏུ་སྦོལ་ནུས་པའི་ཐབས་མཆོག་ཅིག་མེད་པ་གཏན་མིན་ཅིང་།གལ་ཏེ་དེ་ལྟ་བུའི་ལམ་བུ་ཞིག་གི་ཐོག་ཏུ་བསྐྱོད་ཐུབ་པར་འགྱུར་ན་དེའི་ཕྱོགས་གཉིས་ཀྱི་ཁེ་ཕན་དང་སྲུང་སྐྱོབ་དང་།ལམ་དབུ་མའི་དགོངས་དོན་ལྟར།བོད་ཀྱི་ཆོས་རིག་ཁོར་ཡུག་དང་བཅས་པ་བདག་འཛིན་རྒྱུན་གནས་ཐུབ་པ་མ་ཟད།དེ་རིང་གི་བོད་མི་རྣམས་ཀྱིས་མྱོང་བཞིན་པའི་སྡུག་གྱོང་མནར་གཅོད་དང་ཧ་ཅང་ཛ་དྲག་པོའི་གནས་སྟངས་འདི་ལས་ཐར་ཏེ།ལམ་དབུ་མའི་ཕུགས་ཀྱི་རེ་འདུན་མངོན་དུ་འགྱུར་སྟངས་ཤིག་ཡོད་པར་གསུངས་པའང་ཁོའི་བཏོན་པའི་ཁྱད་ཆོས་ཤིག་ཏུ་སེམས།རང་ལུས་སྲེག་པའི་རླབས་ཆེན་གྱི་ཚེ་སྲོག་གི་ངོ་རྒོལ་འདིར་འབྲས་བུ་ཞིག་ཡོད་ན།ད་ནི་འབྲས་བུ་དེའི་ཆེད་དུ་བློས་བཏང་མང་དྲགས་ཀྱང་ཉུང་མེད་པས།ད་ནི་ཅིས་ཀྱང་གོ་རིམ་འདི་མཇུག་བསྡུས་དགོས་ལ།བོད་མིའི་འབར་བཞིན་པའི་སེམས་ཤུགས་འདི་ཕྱོགས་གཞན་ཞིག་གི་སར་ནས་སླར་ཡང་སྤར་དགོས།དེ་ནི་ཝང་གིས་བཤད་པའི་གྲོང་སྡེ་རང་སྐྱོང་ནས་འགོ་འཛུགས་དགོས་པ་ལྟ་བུ་རེད།གཞན་ད་ལྟའི་རྒྱ་ནག་གི་གནས་སྟངས་ནི།མིག་སྔའི་དཀྱིལ་ཤར་ཡུལ་གྲུ་འགའ་དང་བྱང་ཧྤེ་གླིང་སོགས་གནས་བབ་ཀྱི་ཆ་དང་དུས་ཚོད་ཀྱི་ཆ་གང་ཅིའི་ཐད་ནས་ཅུང་ཟད་ཐ་དད་པར་སྣང་བས།རྒྱ་དམར་པོའི་སྲིད་གཞུང་ད་དུང་དུས་ཚོད་ངེས་ཅན་ཞིག་གི་བར་དུ་འཆི་མི་སྲིད་ལ།རྒྱལ་སྤྱིའི་ཁ་ཙམ་གྱི་གནོན་ཤུགས་ལ་མགོ་སྒུར་དྭང་ལེན་བྱ་མི་སྲིད།དེའི་ཕྱིར།དུས་ཚོད་རིང་པོ་ཞིག་གི་བར་དུ།བོད་མི་ཚོས་འདི་ལྟར་རང་ལུས་དྲོན་མོ་མེར་བསྒྲོན་ཏེ་ས་སྟེང་གི་སྡུག་བསྔལ་ཡོད་ཚད་ང་ཚོས་མྱོང་དགོས་དོན་མེད།རྡ་རམ་ས་ལར་ངེས་པ་དོན་གྱི་བོད་མི་དབུ་ཁྲིད་ཀྱི་ནུས་པ་ལྡན་ན།མུ་མཐུད་དུ་རང་ལུས་བསྲེག་པའི་ངོ་རྒོལ་གྱི་གོམ་ཁ་མཚམས་འཇོག་པའི་བྱེད་ཐབས་ཕྱོགས་ཀུན་ནས་ལག་ཏུ་བསྟར་དགོས་པར་སྣང་།